夏日尋藍田唐丞登高宴集
作者：儲光羲
朝代：唐

paragraphs: 東望春明門，駕言聊出遊。
南行小徑盡，綠竹臨清流。
君出罷六安，居此澹忘憂。
園林與城市，閭里隨人幽。
披顏闢衡闈，置酒登崇丘。
山河臨咫尺，宇宙窮寸眸。
是時春載陽，佳氣滿皇州。
宮殿碧雲裏，鴛鴦初命儔。
良辰方在茲，志士安得休。
成名苟有地，何必東陵侯。